MIPD, JKRS nentuka projek tembu nitihka timpuh
KUCHING: Berunding enggau bejuraika pekara mungkul semua aspek deka dikemeranka Opis Menteri Infrastruktur enggau Pemaju Port (MIPD) enggau Opis Kereja Raya Sarawak (JKRS) dikena ngurangaka timpuh laun tembu projek pemansang ungkup rayat ke dikemujurka. Menteri opis nya Datuk Amar Douglas Uggah Embas madahka, kerejasama ke manah beguna amat laban rayat sigi endang ngarapka perintah ulih mai sereta ngemujurka pemansang ba nengeri tu. Ku iya, antara projek pemansang nya Jalai Pesisir enggau Jalai Batang Kedua sereta Port STOL Bebuling enggau Bukit Mabong. “Perintah ke dipegai Gabungan Parti Sarawak (GPS) sigi endang ngarapka pemansang ulih dikemujurka lalu baka nya mega Premier Sarawak Datuk Patinggi Tan Sri Abang Johari Tun Openg. “Iya udah meri taga ngambika Sarawak nyadi nengeri maju datai ba taun 2030 ke alai ekonomi kitai deka ngerembai chara pukul rata antara 6 ngagai 8 pesen setaun sereta Asil Dalam Negeri Kasar (KDNK) penyampau RM282 bilion,” ku iya. Iya mansutka jaku munyi nya maya sesyen penerang ke diatur JKR senentang status pengawa ngemujurka projek pemansang besai ba nengeri tu enggau pekara bukai ba sebuah hotel ke tebilang kena Hari Satu ke udah. Uggah ti mega Sapit Premier Sarawak madahka, opis iya enggau JKRS deka meri fokus dikena nentuka juluk ati nya ulih nyadi nyata. “Aku empu enggau dua iku Sapit Menteri Datuk Majang Renggi enggau Aidel Lariwoo nguji enggau naka ulih meratika pengawa ngemujurka projek dikena nentuka objektif kami ulih nyadi nyata. “Ba maya ke sama, saup kami meri penemu teknikal ngambika kami ulih nyingakang ke mua ngena sistem ke betul, sinergi sereta sebaka penemu. Aku enggai ninga opis menteri enggau opis bukai ngena chara diri empu. “Maya ba rantau jalai engka kita deka besatup enggau pangan diri,” ku iya. Ku Uggah, lebuh bekerejsama ngatur pengawa, pemutus ke digaga patut nyadi pemutus ke disetuju semua. “Kitai patut seruran ngembuan runding kreatif, inovatif sereta belajar ari peneleba sebedau tu. “Lebuh datai maya pengawa ngemujurka projek, kami ulih neruska pengawa ke baka nya,” ku iya. Sama bisi enggau maya sesyen penerang nya Seketeri Tetap MIPD Datu Safri Zainudin enggau Direktor JKRS Datu Zuraimi Sabki. 
See author's posts
